b"\n_START_ARTICLE_\nJohannes Bessarion\n_START_SECTION_\nLiv og virke\n_START_PARAGRAPH_\nDa han ble opptatt som munk tok han navnet Bessarion etter en gammel egyptisk anakoret, hvis livshistorie han har gjenfortalt. I 1437 ble han utnevnt til metropolitt av Nikea av den bysantinske keiser Johannes VIII Palaiologos, som han slo f\xc3\xb8lge med til Italia for \xc3\xa5 avstedkomme en gjenforening mellom den ortodokse og den katolske kirke som var blitt atskilt ved det store skisma i 1054. Dette tenkte de ogs\xc3\xa5 ville v\xc3\xa6re en m\xc3\xa5te \xc3\xa5 sikre vesteuropeisk bistand mot tyrkerfaren._NEWLINE_Ved gjenkomsten til Hellas fikk han f\xc3\xb8le harmen over at han tilh\xc3\xb8rte den minoriteten som \xc3\xb8nsket \xc3\xa5 forene kirkesamfunnene. Ved konsilet i Firenze, som ble avholdt i Ferrara og Firenze, st\xc3\xb8ttet Bessarion den katolske kirken i Roma han vant dermed pave Eugenius IVs gunst. Etter dette ble innsatt av ham som kardinal ved et konsistorium den 18. desember 1439. _NEWLINE_Fra 1440 residerte han permanent i Italia, og utf\xc3\xb8rte et stort arbeid med \xc3\xa5 utbre den nye l\xc3\xa6ren utenlands gjennom sine egne skrifter og ved underst\xc3\xb8ttelse av andre l\xc3\xa6rde. Hans villa ved Via di Porta San Sebastiano i det s\xc3\xb8rlige Roma var bokstavelig talt et akademi der humanismen ble dosert, et sentrum for l\xc3\xa6rde grekere og eksilgrekere, hvor han s\xc3\xb8rget for avskrifter av greske manuskript og oversettelser til latin som bidro til at den greske bokl\xc3\xa6rdom kunne n\xc3\xa5 europ\xc3\xa9erne. I denne \xc3\xa5nd st\xc3\xb8ttet han Regiomontanus og forsvarte Nicolaus Cusanus. _NEWLINE_Villaen ble oppf\xc3\xb8rt p\xc3\xa5 midten av 1400-tallet og er Romas tidligeste renessansevilla. Bygningen har en \xc3\xa5pen loggia som smykkes av fresker med landskapsmotiv. _NEWLINE_Kardinal Johannes Bessarion ble tildelt erkebiskopssetet Siponto og de suburbikariske bisped\xc3\xb8mmer Sabina og Frascati. Ved den pavelige konklave i 1455 som valgte den argonesiske kandidaten Alfonso de Borja til pave, som Kallistus III, var kardinal Bassarion tidlig en kandidat, ettersom han var ble oppfattet som n\xc3\xb8ytral i maktkampen mellom kandidater fra slektene Orsini og Colonna. Hans greske opprinnelse ble brukt mot ham, f\xc3\xb8rst og fremst av den franske kardinal Alain de Co\xc3\xabtivy, men if\xc3\xb8lge hitorikeren Francis A. Burkle-Young var Bessarions strenghet og reformiver muligens mer trolige \xc3\xa5rsaker til at pontifikatet gikk ham forbi._NEWLINE_I 1463 gav hans meningsfelle innen humanismen, Aeneas Silvius Piccolomini, da pave Pius II, ham den rent seremonielle tittel Latinsk patriark av Konstantinopel. I fem \xc3\xa5r (1450\xe2\x80\x931455) var han legat i Bologna, og han utf\xc3\xb8rte flere sendeferder til mange utenlandske fyrster, blant andre Ludvig XI av Frankrike i 1471. Irritasjon over en forn\xc3\xa6rmelse fra Ludvig XI sies \xc3\xa5 ha p\xc3\xa5skyndet hans d\xc3\xb8d, som inntraff 18. november 1472 i Ravenna.\n_START_SECTION_\nL\xc3\xa6rer\n_START_PARAGRAPH_\nBessarion var en av sin tids mest l\xc3\xa6rde menn. Bortsett fra hans oversettelser av Aristoteles' Metafysikk og Xenofons Memorabilia, var hans viktigste verk en avhandling rettet mot Georgios av Trebizond, en voldsom aristoteliker som hadde skrevet en polemikk mot Platon med tittelen In Calumniatorem Platonis. Skj\xc3\xb8nt Bessarion var platoniker, var han ikke s\xc3\xa5 langtg\xc3\xa5ende i sin beundring som Gemistus Pletho, og strevde etter \xc3\xa5 forene filosofene i stedet. Ved at han i sitt verk fors\xc3\xb8ker \xc3\xa5 \xc3\xa5pne platonismen for religionens hovedsp\xc3\xb8rsm\xc3\xa5l, bidro han i h\xc3\xb8y grad til \xc3\xa5 utvide det filosofiske rom i teologien._NEWLINE_Bessarions bibliotek, som inneholdt en meget omfattende samling greske manuskript, overlot han i 1468 til Venezias senat, og den utgj\xc3\xb8r stammen i det ber\xc3\xb8mta Sankt Markusbiblioteket, Biblioteca Marciana._NEWLINE_De fleste av hans verk er samlet i Jacques Paul Migne, Patrologia Graeca, vol. 161."